གཞན་ཡང་རིན་ཐང་གི་ལྟ་བ་ལ་རུལ་ཐིག་བབ་ཅིང་གཞུང་དྲང་གི་མི་གཤིས་གཞུ་སྐུད་ཀྱིས་འཐེན་པའི་འབྲས་རྟགས་སུ།ང་ཚོས་ཕོ་སུ་སྤྱང་གི་ཚད་ཐིག་གཡོ་སྒྱུས་བྱས་ཤིང་མི་སུ་གླེན་གྱི་བྲེ་ཁ་བདེན་དྲང་གིས་འཇལ་བཞིན་འདུག་པས།དུས་རབས་ཉེར་གཅིག་ལ་སླེབས་རུང་ས་སྐྱ་པཎྜི་ཏས།མི་སྤྱང་པོ་དང་མགོ་སྟོང་ལ་ནོར་ས་ཡོད་པ་དང་དྲང་པོ་དང་གླེན་པ་ལ་ནོར་ས་ཡོད་པར་གསུང་པ་དེའང་རྨད་དུ་བྱུང་བའི་ལེགས་བཤད་ཅིག་ཡིན་པ་ལས་དུས་ཡོལ་བའི་བརྡ་རྙིང་ཞིག་མིན་པ་ཐད་ཀར་གོ་ཡོང་།དྲང་པོ་ནི་གླེན་པར་བཞགས་ཤིང་གཡོ་མཁན་ནི་སྤྱང་པོར་མཐོང་བའི་ཡུལ་དུས་འདིར་ཐུན་མིན་གྱི་ཁྱད་ཆོས་ཤིག་མངའ་བ་ནི་ཁྲེལ་མེད་ལ་རྒྱལ་ཁ་ཐོབ་ཅིང་བདེན་པ་ཡིས་ཕམ་ཁ་ཁུར་འགྲོ་བ་འདི་ཡིན་པས།སྤྱི་ཚོགས་སམ་ཡུལ་དུས་ཀྱི་གནས་བབ་འདི་འདྲ་ཞིག་གི་འོག་ནས་འཚལ་ལོངས་བྱུང་བའི་བྱིས་པ་དག་ལ་ཤུགས་རྐྱེན་ཇི་འདྲ་ཞིག་ཐེབས་སྲིད་པ་ནི་བཤད་མ་དགོས་བཤམས་ནས་ཡོད་པ་འདི་རེད།